७० लाख ऋणको भारी बोकेर धुर्मुसले नमुना बस्ती हस्तान्तरण गरे। धुर्मुस–सुन्तली फाउन्डेसनले रौतहटको सन्तपुरमा एकीकृत नमुना दलित बस्ती हस्तान्तरण गरेको छ। कलाकार दम्पती सीताराम कट्टेल ‘धुर्मुस’ र कुञ्जना घिमिरे ‘सुन्तली’ले चन्द्रपुर नगरपालिका–८ स्थित सन्तपुरका बाढीपीडित दलित परिवारका लागि भूकम्प प्रतिरोधात्मक सुविधासम्पन्न ४७ घर निर्माण गरेर फेरि एकपटक चर्चाको शिखरमा पुगेका छन्। सो एकीकृत नमुना बस्ती मंगलबार राष्ट्रपति विद्यादेवी भण्डारीले हस्तान्तरण गर्दै देशलाई समृद्ध बनाउने काम सरकारको भए पनि धुर्मुस–सुन्तलीले राज्यले गर्नुपर्ने काम गरेको भन्दै उक्त कार्य अतुलनीय रहेको बताइन्। हुन पनि सभ्य र न्यायपूर्ण समाजका लागि कलाकार दम्पतीको सक्रियतामा जुन काम भएको छ, त्यो प्रशंसायोग्य मात्र होइन उदाहरणीय पनि छ।
